
V 
arios compania di benta por mayor cu gran lamen- 
to mester a tuma despedida di varios trahado y segun 
AWEMainta a wordo informa, e retironan aki tin di haber cu e 
decision di gobierno, pa aumenta salario minimo. Gobierno 
a tuma un decision unilateral, ningun tipo di dialogo, sin sin- 
ta cu comerciantenan na mes prome pero a impone e gasto 
extra aki riba comerciantenan mientras cu na mes momento 
tambe a introduci aumento di BBO na 7%, a introduci un au- 
mento di prijs di gasolin y diesel entrante prome di Januari, 
esta diadomingo ultimo. 


E falta di dialogo aki ta creando mas problema cu gobierno 
mes a anticipa of por a pensa ya cu aumento di minimum- 
loon lo tin cu sali for di caha di comerciantenan cu por dek 
su mes tumando diferente medida pa asina por cubri e gasto 
extra aki. 
Ta mas cu claro cu comerciantenan por cubri e gasto extra 
aki cu gobierno a impone riba nan, dor di hinca esaki den 
prijs di e productonan pero cu un tipo di medida asina, 
tambe e comerciante lo sali perhudica, ya cu dor di mesun 
inflacion cu gobierno ta creando, esaki tin como resultado 
cu e poder di compra di consumidonan, ta baha y nan lo 
cumpra menos for di comerciantenan. 


Informacionnan ricibi den ultimo siman di 2022, ta mustra 
cu varios trahado na companianan cu ta bende por mayor, 


a wordo avisa cu nan servicio ya no ta necesario mas den 
aña 2023, purbando asina di minimalisa e peso di e deci- 
sion tuma pa gabinete Wever Croes II pa loke ta aumento 
di minimumloon. 
Mayoria di esunnan cu a wordo manda cas ta trahadonan cu 
ta den nan periodo di prueba, kendenan a wordo tuma den 
servicio pa yuda den e temporada di fin di aña pa asina alivia 
e presion cu e temporada aki ta trece tur aña. 


Pues trahadonan cu ta den nan periodo di prueba, a ser 
manda cas den estilo di “last in first out” ya cu e compania 
no tin mucho compensacion pa duna e trahadonan aki 
mientras cu algun otro trahado a ser manda cas pa falta di 
seriedad, entre otro yegamento di trabou laat. 


Esaki ta nifica cu tin un grupo di trahado cu lo no ricibi ni e 
aumento di minimumloon y tampoco un salario ya cu e deci- 
sion di gobierno a crea un otro tipo di desaroyo cu no ta na 
fabor di trahadonan, ya cu tin un grupo relativamente grandi 
cu lo wordo manda cas y e proceso aki a inicia for di pago di 
salario di luna di December 2022. 


E situacion ta birando mas y mas delicado den e sector 
laboral dor di aumento di minimumloon caminda gobierno 
a dicidi di impone un medida sin nunca a sinta na mes cu 
comerciantenan. 


Sector laboral bou presion formal 
door di aumento di minimumloon 

P 
rome Minister di pais Aruba, Evelyn Wever Croes, a man- 
da su mensahe di aña nobo pa henter pueblo di Aruba, 
un discurso cu no a sirbi su proposito, esta di duna pueblo en 
general, un sosten moral y psicologico pa loke tin cu bienestar 
di henter pueblo. E mensahe pa cual Prome Minister a tuma 
poco palabra pa describi kico su persona y su gobierno ta spe- 
ra di 2023, a keda confirma den loke el a bisa: “Aña 2023 lo 
trece hopi cambio pa cada un di nos y nan impacto riba cada 
un di nos lo ta fuerte,” cual no ta nada nobo, ya cu ta for di al- 
gun aña caba, pueblo ta pasando di un momento dificil pa otro, 
caminda un gobierno cu buscando solucion pa su situacion fi- 
nanciero, ta mira cartera di pueblo como e unico recurso. 
Premier Wever Croes a papia di algun proyecto cu su gobierno 
a logra den 2022 pero en realidad ningun di loke su gobierno 
ta considera proyecto importante, tabata algo importante. 


Henter pueblo ta bon na altura cu departamento di bombero 
tin problema cu su trucknan, cu nan ta sclamando pa 
yudansa pero gobierno no tin placa pa alivia e situacion pero 
asina mes Evelyn Wever Croes, como Prome Minister di e 
pais ta bin dilanti y bisa pueblo cu cara serio y c’un mirada 
inocente: “Tambe a inverti den un truck nobo pa brand- 
weer,” despues cu algun siman atras, bomberonan no tabatin 
suficiente truck pa atende cualkier situacion di peliger. 
Impresionante tabata tambe ora cu Prome Minister a bisa: “A 
sigui cu esfuersonan pa combati abuso sexual” mientras cu 
tur hende na Aruba ta cuestionando e maneho hiba pa gabi- 
nete Wever Croes for di 2017 ora cu a priminti pueblo di entre 
otro cambia ley den seis minuut di tempo y introduccion di un 
programa social cu nunca a mira luz di dia. 


Sinembargo e parti mas interesante di e mensahe di Prome 
Minister tabata den e parti final, ora cu el a mustra cu lo mas 
importante pa tur hende y pa e pais den 2023, “Aña 2023 lo 
trece hopi cambio pa cada un di nos, y nan impacto riba cada 
un di nos lo ta fuerte. Sin embargo ban carga e positivismo cu 
tur e cambionan aki lo trece cos bon pa nos, lo crea e progreso 
y bienestar cu nos ciudadanonan merece. Den union y positiv- 
ismo nos lo supera e retonan cu crusa nos caminda den 2023, 
pa diversifica nos economia, pa transicion pa energia mas 
limpi. Esaki lo crea cupo di empleo, y lo crea un base finan- 
ciero solido cu lo permiti Aruba haci inversionnan atrobe den 
nos infrastructura, dirigi riba desaroyo sostenibel, cu respet 
pa nos medio ambiente. Den union nos lo mehora e calidad di 
cuido, y eleva e nivel di nos enseñansa. 


Den union nos lo haci Aruba mas sigur, y brinda apoyo na 
tur cu mester di dje den un forma of otro y tur esaki cu un 
actitud positivo, cu ta permiti nos mira e solucion pa cada reto 
y oportunidad nobo den cada situacion. P’esey nos ta decreta 
aña 2023 como aña di union y positivismo.” Prome Minister a 
enfatisa cu 2023 lo trece hopi cambio pero tur e cambionan 
a bin dor di su gobierno, buscando mas placa pa scapa cara 
cu Hulanda y e impacto cu esaki lo tin riba cada un di nos, no 
a corecto ya cu gobierno mes y tur rond di e gobierno aki, lo 
sinti e impactonan aki masha leve mes. Pero e curashi mas 
grandi demostra pa Evelyn lider di MEP, ta e union cu e ta pidi, 
e positivismo cu e kier mira for di un pueblo cu tanto su gobi- 
erno a castiga y masacra. Nunca gabinete Wever Croes a hiba 
dialogo cu ningun gremio, cu ningun hende, Prome Minister a 
biaha pa Hulanda pa firma cantidad di acuerdonan cu gobi- 
erno Hulandes, sin cu ningun hende tabata testigo pero awor 
ta pidi pa union, caminda ya ta laat pa esaki caba. 


E 
reserva oficial di Banco Central a baha den e periodo 
menciona. E transaccionnan den valuta stranhero haci 
via di BCA a resulta den un benta netto di Afl. 167.1 mi- 
yon di cambio compara cu e compra netto di Afl. 231.9 mi- 
yon den e mesun kwartaal di 2021. E resultado aki ta wor- 
do atribui principalmente na transaccionnan cu Gobierno. 
E transaccionnan aki a conduci na un benta di valuta stra- 
nhero di Afl. 241.0 miyon den e kwartaal bou di revision, 
compara cu e mesun periodo corespondiente di 2021 cu 
tabata Afl. 152.2 miyon.Di otro banda, e compra netto di 
foreign exchange pa banconan comercial a crece cu Afl. 6.8 
miyon pa yega na Afl. 80.2 miyon den e di tres kwartaal 
di 2022. Transaccion cu otro clientenan a resulta den un 
benta netto di foreign exchange di Afl. 6.3 miyon den e me- 
sun kwartaal di 2021. Como consecuencia, e reserva ofi- 
cial di CBA, incluyendo otro cambionan no relaciona cu 
transaccionnan di moneda stranhero, a cay cu Afl. 225.3 
miyon pa yega na Afl. 2,734.0 miyon na fin di septem- 
ber, 2022. Riba un base di cifranan bruto, e compra to- 
tal di valuta stranhero di BCA a cay cu Afl. 383.9 miyon 
o sea cu 75.4 porciento na Afl. 125.2 miyon den e di tres 
kwartaal di 2022, compara cu e mesun periodo di 2021. 
E diferencia aki a wordo causa principalmente door di un 
caida di Afl. 356.9 miyon den compranan di foreign ex- 
change for di Gobierno, debi cu no a ricibi fondonan rela- 
ciona cu apoyo di likides for di Hulanda durante e di tres 
kwartaal di 2022. Adicionalmente, compra di foreign ex- 
change for di banconan comercial a cay tambe cu Afl. 
29.4 miyon pa Afl. 111.4 miyon. 


Analisis 


Discurso Prome 
Minister cu promesa sin 
contenido y sin speransa 


Ausencia di ayudo di likides di 
Hulanda a afecta reserva di BCA 
den e di tres kwartaal 2022 

A 
nualmente Horacio Oduber Hospital ta haci un analis di 
esnan cu acudi na Departamento di Emergencia e di- 
anan prome, durante y despues di cambio di aña. HOH kier 
na prome instante gradici full e team cu a traha incansable- 
mente durante e weekend di fiesta. Un fin di siman unda 
cada empleado a traha duro pa asina atende tur pashent cu 
a yega cu un of otro problema medico. 


E analisis a cuminsa dia 30 di december 2022 pa 6pm y 
a termina dia 2 di januari 2023 pa 6am. E cantidad di 
persona total cu a acudi pa sea ricibi atencion medico na 
Departamento di Emergencia of dokter na warda tabata 
361. Aña pasa ainda Aruba tabata den e gara di Covid y e 
cantidad di pashent tabata un poco menos, esta 326 y na 
aña 2020 hasta 262. 


E aña aki a atende 3 victima di vuurwerk. Aña pasa tabata 
ningun caso cu ta algo remarcabel y e na 2020-2021 tabatin 
2 caso di vuurwerk. 


Di e 361 persona un total di 152 a ricibi atencion medico 
na Departamento di Emergencia cual 54% ta masculino. E 
edad di mas abou cu tabatin mester di atencion na depar- 
tamento di emergencia ta un baby di 3 luna y e pashent di 


mas grandi tabatin 94 aña. Edad averahe di e grupo cu a 
acudi tabata 48,7 aña. Edad cu mas a acudi Departamento 
di Emergencia ta entre 19 cu 65 aña. 


Ta interesante tambe pa analisa e motibo di bishita durante 
e fin di siman di di fin di aña. Di e 152 pashentnan cu a acudi 
na Departamento di Emergencia 68 tabatin herida/lesion: 
12 tabata involucra den un accident di trafico, 7 persona 
den incidente di violencia, 3 pa motibo di vuurwerk y 46 pa 
motibo di por ehempel caidanan, verzwik enkel, corta etc. E 
otro 84 casonan tabata pa motibonan otro cu no tin di haber 
cu traumanan fisico manera por ehempel intoxicacion, dolor 
na pecho, dolor di stoma, sacamento, un of otro infeccion, 
reaccion alergico etc. 


Di e 152 pashentnan cu a acudi na Departamento di 
Emergencia un total di 45 pashent a ser admiti den Hospital. 
Alabes mester bisa tambe cu 60% di pashent admiti ta 
masculino. Edad averahe tabata 51,6 aña. 


Team completo di Hospital kier desea henter comunidad 
un feliz aña 2023 yena cu amor, prosperidad y salud! Y si 
encaso bo mester di asistencia medico corda tambe cu nos 
di HOH semper t’ey! 


Durante cambio di aña 


Departamento di Emergencia HOH a 
atende mas pashent cu den tempo di COVID 

A 
ruba te ainda no a duna indicacion cu ta cla pa habri sea 
frontera maritimo of aereo cu Venezuela. Esaki mientras 
islanan ruman si ta practicamente dicidido pa habri fron- 
tera. 
Di otro banda Merca como Europa ya caba a cuminsa suavisa 
e relacion cu pais bisiña Venezuela. 
For di Europa a yega e prome crucero den 15 aña. Un crucero 
cu lo bishita Aruba tambe. Di otro banda, un tanker cu petroli 
Venezolano a sali rumbo pa Merca. 


For di e refineria Venezolano Bajo Grande na estado Zulia, 
Venezuela a cuminsa carga 250.000 bari di petroli pisa tipo 
Boscan pa asfalt pa exportacion pa Merca awor cu gobierno 
Mericano a suavisa e reglanan cu tabata prohibi compani- 
anan petrolero refina petroli Venezolano. 


Esaki te prome exportacion di petroli for di 2018 for di 
Venezuela directamente pa Merca despues cu Merca a tuma 
sancion fuerte contra Venezuela como castigo pa e elec- 
cionnan corupto cu a bin ta tuma luga bou di e regimen 
Chavista den e pais. 


E tanker Beauty One a caba di abastece y ta nabegando 
rumbo pa un refineria na Merca como resultado dje operacion 
combina entre PDVSA y Chevron. Petroboscán di Chevron ta 
produci 10.000 bari di petroli pa dia y ta un refineria bieu cu 
nan a construi na 1993. 
Beauty One ta un dje tres tankernan cu a bin carga petroli y 
asfalt y nafta Venezolano. 


E proximo lo te ta petroli Merey 16 cu nan lo carga ne terminal 
di José na oost di Venezuela. 


CRUCERO 
Ayera a yega Margarita e prome crucero Europeo den 15 
aña. El a drenta na haf El Guamache, isla di Margarita, y ta 
trata di e crucero Amadea. E ta un barco Aleman riba cual 
ta biaha turistanan procedente di Spaña, Alemania, Belgica, 
Francia y Italia. 
E barco aki despues lo pasa Boneiro y Aruba. 


Mientras cu Aruba ainda no ta tuma decision 


Europa y Merca ta habri e porta un tiki cu Venezuela 


R 
iba aña nobo un patruya coriendo riba e caminda di 
Palm Beach a descubri debi na nan bon olfato droga den 
un auto marca Nissan Murano y a bay cu tres persona Warda 
di Polis. E hecho aki a sosode dia prome di januari 11.30 di 
anochi. E patruya tabata riba caminda di Palm Beach, den 
area di un restaurant conoci, ora cu a haya holo di marihua- 
na cu tabata bini for di e auto coriendo nan dilanti. Mesora a 
duna e chauffeur señal pa e para e vehiculo. 


E holo di marihuana a bira mas fuerte ora cu e polisnan 
tabata cana pa yega direccion di e auto. 
Den e vehiculo tabatin tres persona masculino. E chauffeur 
ta di inicial H. Na momento cu tabata combersa cu ne, a 
mira, via di e bentana robes cu tabata habri, un pochi trans- 
parente cu yerba parecido na marihuana. E pochi aki tabata 


riba e tapijt banda robes (parti patras di e auto). Mesora 
a sospecha cu nan a viola ley di droga. A pidi e chauffeur 
permiso pa controla den e vehiculo. Asina a bin descubri e 
pochi na suela den e auto. Tambe a haya un saco di plastic cu 
algun pildo cora. Tambe a topa cu dos balans riba e asiento 
patras. Na banda robes dilanti den e auto, na e banda di e 
ocupante tabatin dos tas. Den e tasnan tambe a haya tubo of 
pochi cu yerba parecido na marihuana y otro balansa mas. 
Den e heuptas a haya dollar y biyete4nan di florin. Den man 
di e porta banda drechi (e banda di e chauffeur), a haya 
un saco di plastic color ros cu tambe tabata contene mari- 
huana. 
A base di tur loke cu a haya den e auto, a detene e hombernan 
H., R. y K. E auto a cere completamente na lock y a lague 
para banda di caminda. 


Droga haya den Nissan Murano y a detene tres persona 

A 
ruba Tourism Authority kier anuncia oficialmente e pro- 
mocion di Sjeidy Dijkhoff Feliciano como A.T.A. su Direc- 
tora di Norte America. Den luna di juli 2022 Sjeidy a cumpli 
20 aña na A.T.A. unda e a fungi den diferente rol y tawata 
encarga cu diferente proyecto importante incluyendo e Aru- 
ba Certification Program cu a wordo lansa na 2011. 


Durante e ultimo 11 añanan Sjeidy tawata e Communications 
Manager na A.T.A., encarga cu e aspecto di relacionnan 
publico pa Aruba y ‘influencer marketing’ den 10 diferente 
mercado internacional cu e proposito principal di promove 
Aruba como destino turístico. 


Durante e pandemia Sjeidy tawata encarga cu Aruba su 
strategia di comunicacion di crisis riba nivel global, un 
responsabilidad grandi cu e a sa di carga, sigui pa e strategia 
di comunicacion di reapertura, proceduranan di salud y 
siguridad como tambe e rekisitonan pa bishitantenan. 


Den su posicion nobo Sjeidy lo traha di cerca cu tour oper- 
adornan y socionan di e mercado Norte Americano, y lo 
keda basa na Aruba. Esaki ta permiti cu e por mantene rela- 
cionnan estrecho cu socionan na Aruba tambe y asina traha 
riba strategianan beneficioso pa cu e necesidadnan di cada 
socio. E conocemento di turismo y e relacionnan cu Sjeidy 
a logra establece den su añanan na A.T.A. sigur lo contribui 
na desaroyonan positivo pa cu e mercado di mas grandi pa 
Aruba. 


Como organisacion e ta sigur un placer y orguyo cu e posi- 
cion aki ta parti di un promocion interno unda un miembro di 
ekipo ta haya e oportunidad pa ta e directora di e mercado 
principal di Aruba. E ekipo completo di A.T.A. ta desea Sjeidy 
hopi exito den su rol nobo. 


Entrante prome di januari, 2023: 


Sjeidy Dijkhoff Feliciano ta bira e Directora 
di Norte America di Oficina di Turismo, A.T.A. 

G 
abinete Wever - Croes II ta yama 
bon bini na aña 2023 yena cu hopi 
optimismo y oportunidadnan nobo, pa 
crea progreso y bienestar pa tur ciu- 
dadano. Un aña cu lo enfoca na atrae 
inversionnan nobo, pa diversifica di 
nos economia, specialmente riba tere- 
no di energia, pa asina hunto cu e pilar 
di turismo, brinda Aruba e stabilidad 
necesario pa no solamente ‘bounce 
back’ di e crisisnan, pero pa ‘bounce 
forward’, pa recupera mas fuerte y re- 
siliente. 
E YABI PA EXITO DEN 2023 TA UNION 
Y POSITIVISMO. 
Prome Minister Evelyn Wever - Croes 
ta invita cada ciudadano di Aruba pa 
den aña 2023 uni pa enfrenta retonan 
hunto y pa carga e exito hunto. Historia 
di nos pais a demostra con mas fuerte 
nos por ta si nos uni. Diferencia di 
opinion por t’ey, contal cu semper 
tin respet. Y irespecto e diferencia di 
opinion, ora ta trata di Aruba, mas uni 
nos ta, mas fuerte Aruba ta. Aña 2023 
lo trece hopi cambio pa cada un di nos, 
y nan impacto riba cada un di nos lo 
ta fuerte. Sinembargo e cambionan 
aki tambe lo trece cosnan bon pa nos 
entre otro progreso y bienestar cu nos 
ciudadanonan merece. 


Aruba ta un pais bendiciona, y cu fe 
den Dios, mester ta positivismo cu tin 
cosnan grandi nos dilanti. Den union y 
positivismo nos lo supera e retonan cu 


crusa nos caminda den 2023, pa diver- 
sifica nos economia, pa transiciona pa 
energia mas limpi. Esaki lo crea cupo 
di empleo, y lo crea un base financiero 
solido cu lo permiti Aruba haci inver- 
sionnan atrobe den nos infrastruc- 
tura, dirigi riba desaroyo sostenibel, cu 
respet pa nos medio ambiente. 


Den union nos lo mehora e calidad di 
cuido, y eleva e nivel di nos enseñansa. 
Den union nos lo haci Aruba mas sigur, 
y brinda apoyo na tur cu mester di dje. 
Y tur esaki cu un actitud positivo, cu 
ta permiti nos mira e solucion pa cada 
reto y oportunidad nobo den cada situ- 
acion. P’esey Gobierno di Aruba ta 
decreta aña 2023 como aña di union 
y positivismo. Uni nos lo atende cu e 
retonan nobo creando solucion, opor- 
tunidad y un base solido pa progreso 
y felicidad pa un y tur den nos comu- 


nidad. 
Pa conclui, Prome Minister Wever - 
Croes ta expresa e siguiente mensahe 
cual ta un frase di e actual presidente 
di Ukrania Volodimir Zelensky; el a bisa 
recientemente: 
‘Carga 
responsabil- 
idad ta mas importante cu trata di ta 
un heroe.’ Premier Wever - Croes ta 
di pensamento cu cargando respon- 
sabilidad, bo por bira un heroe, pero 
si bo no carga bo responsabilidad, bo 
no por bira un heroe. Nos cada un tin 
un responsabilidad di carga pa hiba 
nos famia y nos pais padilanti, algun 
tin un responsabilidad mas grandi cu 
otro. Pero hecho ta cu nos tur mester 
carga nos responsabilidad. ‘Ban sigui 
carga nos responsabilidad pa un Aruba 
integro. Mi ta invita bo pa den union y 
cu Positivismo, nos carga nos respon- 
sabilidad,’ Prome Minister a termina 
bisando. 


Premier Evelyn Wever - Croes: 


Den 2023 ban uni pa enfrenta e 
retonan hunto y pa carga e exito hunto 


Mas uni nos ta, mas fuerte Aruba ta 

N 
ew India Assurance, cu grato placer ta anuncia cu, mirando cu e 
aña aki e empresa di seguro ta celebra 60 aña brindando servicio 
na nos comunidad, a dicidi de regala e cuadranan original cu ta aparece 
riba e popular calendario di e aña aki na instancianan selecta. Januari 
ta mustra “Aruba Experience by Susan” un casita netamente Arubia- 
no den centro di nos ciudad. Aruba Experience ta un obra maraviyoso 
di Susan Ruiter-Arias, kende a cumpra e propiedad y a renob’e magis- 
tralmente den su estado original, uzando tambe e color geel cu pa nos 
grandinan ta nifica prosperidad. Esaki ta hopi na su luga pa habri e aña 
nobo aki, deseando prosperidad y bendicion pa un y tur riba nos dushi 
baranca. 
Riba e potret adhunto por mira Sra. Susan Ruiter yen di emocion ta ricibi 
e cuadra for di mannan di e artista Charitto Chavez y Kaveri Raghunath, 
Managing Director di New India Assurance Aruba. 


C 
uminsando diabierna, Aruba Ho- 
tel & Tourism Association (AHATA) 
ta lansa serie 2 di e campaña ‘Ami Ta 
Turismo’ cu e meta pa crea conscienti- 
sacion den nos comunidad di diferente 
oportunidad cu tin den nos sector tur- 
istico y pa demostra e orguyo y pasion, 
di personanan dedica na e industria. 


Serie 2 di e campaña ta consisti di 
nuebe video di diferente hoben profe- 
sional den hospitalidad, y cada un ta 
describi e importancia di su trabao. 
AHATA ta considera e persona nan aki 
como embahador di nos industria turis- 
tico; e pilar di nos economia. E vide- 
onan ta ilustra e diversidad di trabao y 
personanan den e sector, y con pasion y 
dedicacion di cada empleado ta repre- 
senta Aruba su producto turistico cu ta 
reconoci mundialmente. E comunidad 
por ta orguyoso di e miles di persona 
cu ta brinda servicio na nos bishitan- 
tenan, y p’esey a scoge e nomber ‘Ami 
Ta Turismo’. 
Diabierna awo, lo cuminsa introduci 
un “embahador” riba AHATA su plat- 
aformanan social diariamente. Cu e 
campaña aki AHATA ta spera di por 
crea mas conocemento di e industria 
y di inspira mas persona pa realisa un 
carera den nos industria turistico. 


New India Assurance regalando cuadranan original 


AHATA ta introduci serie 2 di su campaña 
di conscientisacion ‘Ami Ta Turismo’ 

T 
ur luna Horacio Oduber Hospital (HOH) su enfoke 
ta pa elogia coleganan cu di un forma of otro ta 
destaca y e biaha aki a toca turno pa reconoce Ageeth 
Klaster, gipsmeester na departamento di emergencia, 
pa tur su aporte den cuido na HOH. Ageeth a bay asis- 
ti na un meeting di su team unda el a topa cu un gran 
sorpresa cu e mes no por a kere loke ela mira. E no 
a ripara di biaha loke a pasa, pero despues di algun 
seconde, el a ripara. Diferente colega y Hunta di Di- 
rectiva hunto a dun’e e grato noticia cu ela wordo ele- 
gi empleado di luna di luna di november. 


Ageeth ta traha na hospital desde 1995 y a cuminsa 
como nurse pediatrico. Despues el a cuminsa siña 
pa gipsmeester na 2005 y a drenta den e funcion na 
2007. 
Semper Ageeth ta mantene un bon colaboracion cu 
e diferente disciplinanan interno. E tin bon habilidad 
pa comunica y traha directamente cu pashent, nurse 
y tambe e specialistanan. Ademas, e ta ocupa su mes 
cu e protocolnan y tambe foyeto di informacion pa 
pashent y ta percura pa mantene nan up-to-date pa 
garantisa cu e pashentnan ricibi e miho atencion y di 
calidad halto. 
Ageeth tambe ta miembro di e comision contra 
maltrato di mucha y ta participa den e creacion di e 
formulario di maltrato infantil den e EPD (Elektronisch 
Patienten Dossier). Tambe e ta mantene e registro di 
e muchanan cu ta drenta Spoed Eisende Hulp (SEH) 
segun e Codigo di Proteccion. Banda di esaki, Ageeth 
ta forma parti di e comision di keho. 
Fuera di esey, Ageeth ta gusta yuda y guia studian- 
tenan na departamento di emergencia pa traha cu 
gips y tambe ta duna les clinico na e nursenan. Pues, 
un colega hopi involucre den diferente area di cuido 
na Hospital. 


Pa sigui avansa y amplia su conocemento e ta controla, 
mehora y ahusta tratamentonan y pa esaki e ta acudi 
na reunionnan di Radiologia. E ta un persona hopi 
comprometi cu su pashent. Semper Ageeth ta habri 
pa introduci tratamento nobo den gipskamer y asina 
ta yuda na crecemento y structura e departamento pa 
asina e pashent por ricibi atencion optimal di cuido. 
Ageeth ta un persona positivo, alegre y profesional cu 
ta dispuesto pa yuda den cualkier area na Hospital y 
ta stima su trabao. En corto, e ta un ‘colega valioso’. 


Masha Pabien Ageeth! 


Un colega semper alegre y profesional cu aporte grandi den cuido na HOH 


Ageeth Klaster a bira empleado di luna di november 

A 
ña nobo a habri riba bon pia pa 
minister Ursell Arends. Riba 2 di 
januari a pasa tempo bishitando dife- 
rente cas di cuido, compartiendo un 
dande cu nos adultonan mayor. 


E mandatario ta manda un gradici- 
mento na Stichting Cas Di Machi, 
Stichting Thuiszorg Aruba, Stichting 
Cas Cristelle, Fundacion Paraiso 
Aruba, Stichting Zorg Met Liefde 
Tehuis, y Betesda Home Care pa habri 
nan porta pa e bunita gesto aki. 


Tambe un danki na Ryan Maduro, 
Erik Ras, Rudy Ras, Jessica Ras, 
Glenbert Bislip y Daniel Werleman di 
Conhunto297 pa a trece ambiente cu 
nan dushi dande na esnan cu ta resi- 
dencia na e casnan. 


Minister Arends ta desea salud 
y bendicion na tur adulto mayor, 
trahado di cas di cuido y habitan- 
tenan di nos dushi Aruba. Cu e aña 
nobo trece felicidad na un y tur. 


Minister Ursell Arends a habri 
aña bishitando casnan di cuido 

Fortaleza Pa Famia 


ORA nos lesa e palabra di Dios, nos ta mira con Dios ta avisa nos tocante respet, y pa honra nos tata y nos mama. 
Y ora nos wordo spierta, esey ta pa nos tene cuenta, pa nos mes, nos hogar y nos famia. 
Den Romanonan 12:2 Dios ta spierta nos: Y no sea conforme e mundo aki, ma sea transforma, pa medio di e 
renobamento di boso mente, pa boso por comproba kico ta e bon y agradabel y perfecto boluntad di Dios. 


Awor cuanto hende ta tene cuenta cu esaki? 
Cuanto hende kier e perfecto boluntad di Dios den nan bida? 
Cuanto hende kier sali for di e sistema di mundo? 


Pasobra sin luz ningun hende no por sali for di scuridad, y Cristo Hesus ta e luz pa mundo henter, 
e unico mediador entre Dios y hende. Dios ta bolbe spierta nos atrobe, y hopi ta cera, wowo, horea, 
y hasta chercha y haci bofon, y mas ainda ta consenti cu otro contra e palabra di Dios. 


Den 2 Timoteo 3 :1-5 ta para skirbi: 
Ma sabi cu den e ultimo dianan, temponan trabahoso lo bini. Pasobra hende lo ta stimado di nan mes, 
stimado di placa, gabado, arogante, blasfemado, desobedecido na mayornan, ingrato, impio, sin amor, i 
reconciliabel, cu mala lenga, sin dominio propio, grosero odiado di locual ta bon, traidor, imprudente, soberbe, 
mas bien stimado di placer cu stimado di Dios. Cu tin apariencia di ta religioso berde, ma cu ta nenga su poder, 
evita e sorto di hende nan aki. 


Awor nos ta bibando den temponan trabahoso,y nos tur por mira con actitud di hende a cambia. 
Hende no ta respeta Dios. 
Hende kier haci locual cu nan kier. 
Hende ta reta Dios, caminda e palabra di Dios ta bisa pa stop y aleha for di maldad y 
inmoralidad hende ta continua, mescos cu nan no sa. 
Hende ta yama scuridad luz, pensando cu asina nan por sigui sconde den maldad. 


Por ehempel na tur parti di mundo caminda cierto droga a wordo legalisa, hende ta e victima, 
hende a bira manera zombie. Hende ya no ta responsabel mas pa nan actonan. 
Hende ta comporta nan mes manera animal, pero toch hende ta sigui apoya bagamunderia. 


Pregunta grandi ta surgi: Con nos hobennan por renoba nan mente, y busca e bon y perfecto boluntad di Dios, 
mientras cu nan ta mira cu nan mayornan mes keto bay ta apoya maldad. 
E prome respaldo y mentor di un hoben ta su mayornan, y awor si e no por wak riba su mayor su conducta y 
asina imita locual cu ta bon, riba ken e por wak? 


Hopi mayor ta yena nan yiu su bida cu tur tipo di game di nintendo, of otro tipo di wega, 
pa asina e mucha ta ocupa y no ta bay caya, 
Awor na unda e tempo di mayor a keda pa nan yiu,tin hopi game violento y game ta distancia e mucha for di 
mayor, pasobra e ta mas ocupa den game, cu e ta papia cu su mayornan, y sin bo ripara bo tin un mucha robot den cas. 
Cu no ta obedece, pasobra e a perde contacto cu abo cu ta su mayor, pasobra awor ta game a bira su educador, 
y game ta haci su horea duro. 


E falta di respet pa Dios, ta pone nos trompica, cual hopi biaha nos ta dal pia na dje, pero ta haci manera no a sinti dolor. 


Pasobra Cristo Hesus ta e piedra principal, e piedra di skina, y ora nos ta kere cu nos ta mas sabi cu Dios, nos ta trompica. 


Dios tene misericordia, 
Sinceramente, Pastor Marcel Balootje. 


Nos mester respeta Dios tur momento 

WILLEMSTAD - E prome parti di e relato caminda un 
empleado di KLM cu a bin Corsou pa un vakantie di 10 dia 
y a alkila un auto cu nan a horta su siguiente dia cu el a 
yega, el a firma cu e ta paga e daño di 25.000 florin pero 
despues a laga su abogado acusa e compania di alkiler di 
auto cu nan a engaña su cliente y cu e no ta paga nada mas. 
E argumento di Wise Car tabata cu e cliente a alkila un auto 
pero no a trece esaki bek y awor nan ta cobr’e € 12.500,00 
pasobra e no a retorna e auto riba e dia cu el a palabra. Todo 
lo contrali, el a demanda pa Wise Car pag’e 1832 doler cu 
el a paga caba. Den prome instancia hues a duna e cliente 
rason y a condena Wise Car. Den apelacion e tribunal a bay 
bek na origen dje caso y a enfatisa cu ta deber dje compania 
di alkiler pa adverti e cliente cu si e no paga seguro contra 
robo y nan horta e auto, e cliente tin cu paga e gastonan. 
E prome hues a haya cu e empleado na bali di Wise Car no 
a enfatisa e advertencia suficientemente cu si nan horta e 
auto e cliente ta responsabel. Den casonan di Corte, hues 
a husga solamente loke un cliente pidi y proba y no ta su 
trabou pa completa un demanda cu tin fayo. Por ehempel 
nan no a laga empleado di bali declara cu el a adverti ta 
recete cansa pa mustra e cliente riba e risico cu e ta core. E 
cliente si a bin cu declaracion por escrito di su compañera 
di bida cos a bay. Y esey ta pone cu ta Wise Car tin cu bin cu 
prueba y corte a acepta esaki. 
Loke si a sali na cla ta cu e cliente ta poco simplistico pasobra 


el a kere cu e hecho cu e tin tarheta di credito, e tabatin 
seguro automaticamente pero aki a keda demostra cu e ta 
un ignorante den asuntonan di biahe. Ademas, e tribunal a 
busca drechi cua dje declaracionnan tin mas peso y a duna e 
cliente mas rason pasobra den su caso ta su pellejo e tabata 
defende siendo cu e caso no ta toca e empleadonan di Wise 
Car personalmente. Y sigur nan no a yega di tende dje adagio 
cu a bisa “wiens brood men eet, wiens woord men spreekt”!! 
Ademas e cliente a demostra un biaha mas cu e ta igno- 
rante den asuntonan di biahe ora el a bisa huesnan cu ta 
un tarheta di credito ‘simpel’ e tin: e no tabatin cu duna 
cuenta cu si e tarheta tabata simpel of sofistica pasobra cu 
un tarheta ‘simpel’ e no por a paga 25.000 florin. 
Y otro adagio den casonan civil den core ta: “What you see 
is what you get!”. 
Caminda e cliente a faya tambe ta caminda el a declara ‘...e 
ta kere....’ cu el a pidi e seguro via e portal di KLM pero no 
tin sigur y despues el a marca cruz den e hoki cu ta bisa 
‘declines theft protection’ pa e contract. 
Den e fase aki e asunto a bira a bisa un cuestion di ‘dice cu 
dase’ cu mester trata den un siguiente sesion di Corte pero 
mas recomendabel ta pa nan regla e asunto amicalmente 
pasobra si nan cuminsa tende testigo, e caso ta dura te den 
eternidad sin papia dje gastonan pero a permiti pa e cliente 
bin cu prueba contra e argumentonan di Wise Car pa mas 
tarda na mei proximo. 


Wise Car contra empleado di KLM 


Capitulo dos di pago pa cubri robo di auto cu cliente a alkila 


WILLEMSTAD - Un otro conseho sabio cu Ruben Suriel 
kende tabata profesional den servicio di nos Banco Central 
den pasado, a splica cu tur refineria ta bayendo den tran- 
sicion di energia alternativo. E cos di saca carbon y petroli 
bou di tera pa kim’e no ta obra di Creador y a keda demostra 
cu e ser humano tabata robes. “Nos no por star un refineria 
di 200 bari pa dia creando un contaminacion tremendo pa 
nos bisiñanan. 


El a mustra cu na Guyana banda di Surnam nan a haya 
petroli pero gobierno a bisa tur hende cu si nan kier nan por 
bay refine na Hulanda of Merca. Moraleho: “Nos tin cu siña 
di nos compañeronan den Caribe.” 


Otro ehempel ta caminda Trinidad kier a re-start nan refineria 
pero a bandona e proyecto. 
Mientras tanto aki na Corsou y hendenan cu curashi a ripara 


cu e isla aki no tin futuro mas pa nan yiunan y cu e nivel 
di enseñansa ta di tal manera cu pa por haci loke pa nos 
yiunan mester mand’e international school pa nan no lanta 
ta pensa den pasado. 
Awor gobierno Pisas kier crea futuro pa nan purbando cu 
Wega di Placa via Internet pero ta ki mensahe ta duna nos 
yiunan asina aki. Mientras tanto proyectonan progresivo 
ta paralisa manera esun di saca friu for di fondo di lama 
y bende sushi di Selicor cu companianan specialisa cu ta 
traha energia cu e sushi. Sarcasticamente Suriel a observa 
cu aparentemente nos gobernantenan ta kere cu nos ta 
lombrishi di mundo pero for di 69 nos no sa papia Hulandes 
mas y mester bay tur caminda cu traductor. Nos kier ta inde- 
pendiente pero nos no por exigi pa rond mundo pa nan 
papia Papiamento. 
Gran parti dicon nos ta den nos chucumpe awendia ta pe 
sucesonan di 30 di mei 1969 pero despues di esey nos a cay 
y sigui cay te yega suela. 
Y un cos ta sigur: Pasado ta pasado y tin warawara ta bula 
rond pa keda pik riba e placa cu tin y consultornan ta skirbi 
rapport segun loke paga nan pa skirbi. 


Hasta paisnan cu tin petroli ta 
cambia pa energia alternativo 

WILLEMSTAD 
– 
Recientemente 
Centro di Detencion y Coreccion Corsou 
(SDKK) a ricibi un bunita donacion cerca 
dos organisacion, esta Stichting Miss IQ 
y AFAS Foundation. Stichting Miss IQ y 
AFAS Foundation ta dos organisacion 
cu ta busca materialnan di bon uzo for 
di Hulanda y duna esaki como donacion 
na scolnan y otro instituto. Den cuadro 
di esaki SDKK a ricibi for di Hulanda 2 
container carga cu material y instru- 
ment special pa su clientenan. Loke 
tabata remarcabel ta e piano blanco cu 
a keda ricibi entre e materialnan, di cual 
nos director suplente señor Ricardo 
tabatin e honor pa por a toca y sigu- 
ramente lo bay haya un luga special 
den prizon. Na ocasion di entrega di e 
dos containernan na SDKK, tabata t’ey 
presente señora Ruth Groenewoud di 
Stichting Miss IQ, representantenan di 
AFAS Foundation, personal y gerencia 
di SDKK, tambe señor Benita cu ta hefe 
di departamento di coreccion y director 
suplente señor Ricardo cu na nomber di 
gerencia di prizon y tambe e clientenan 
a gradici pa e bunita gesto cu a wordo 
duna na e instituto. 
Finalmente gerencia di prizon kier a 
gradici un biaha mas Stichting Miss IQ, 
AFAS Foundation y Minister Sithree van 
Heydoorn pa nan cooperacion pa cu e 
dos container di material cu a bini pa 
SDKK, y alabes kier desea comunidad 
un feliz aña 2023 yena cu dicha y pros- 
peridad. 


Dos container 
cu instrument y 
material a yega for 
di Hulanda pa SDKK 


It is with great sorrow in our hearts we 
announce the passing of our beloved: 


Mei Ying Yau 
December 11, 1937 - December 29, 2022 


Daughter of: 
† Hung Cheun Yau and † Ting Jia Ng 


Widow of: 
† Yick On Jim 


Children: 
Michael Jim 
Anne Jim Robert Jim 


Stepson: 
† Nin Hing Chim 


Stepdaughter: 
Madel Jim 


Grandchild: 
Wing Ho Mitchell 


Brothers: 
Chun Sang Yau 
Chun Lun Yau Chun Ping Yau 
† Chun On Yau 


Sisters: 
Mei King Lee 
Mei Kit Tsang 


Families abroad: 
sisters and brothers-in-law, nieces and 
nephews, and cousins in Hong Kong and 
the United Kingdom. 


Special Family Friends: 
Cheung, Fun, Jie A Swie, Lim, Wong, Lee, 
Lo, Leong, Hugh, Hoo, Chong, Chow, Yee, 
Webb, Coffi, Engelhardt, Lioe-A-Tjam, 
Muller, Ng, Alders, Trott, Skogg, Schenker, 
Nedd, Croes, Wever, Robles, Xie, Leysner, 
Ahlip, Winterdaal, and Chieuw. 


Special thanks to: 
Dr. Cheung, Dr. Giel, Dr. Lanting, Dr. Singh, 
the staff and personnel of Stichting Thuiszorg 
for their loving care and professional help. 


Funeral service will be held at Pray Funeral 
Home, van Speykstraat 1, San Nicolas, on 
Friday, January 6, 2023, from 2 to 4 p.m. 


Afterwards her body will be laid to rest in 
the cemetery at Sabana Basora. 


We request that donations be made to 
Stichting Thuiszorg in lieu of flowers. 


A donation box will be available at the 
wake. 


After the burial we are not able to accept 
condolences at home. 


We apologise if we have omitted any 
names at this time of grief. 


“Señor ta mi wardador, mi’n tin falta di nada 
Den cunucu di yerba berde e ta ponemi sosega. 
E ta hibami na awa trankil, 
Pa mi bolbe haña forsa”. 
Salmo: 23 


A fayece Cristianamente: 


Vicente 
Moreno Wouters 
mihor conoci como: “Buchi” 
*19 July 1943 
†29 December 2022 


Na nomber di su: 
Esposa: Mercelina Wouters Donner 


Yiu muher: Melissa Wouters 


Rumannan: 
Regina & †Bruno Arends y famia 
Joseph & Ija Wouters y famia 
Flora & Rudolf Nicolaas y famia 
Rita & Sithro Henriquez & famia 
Viola & †Benito Wernet y famia 
Lena & Oscar Perez y famia 
Vilma Wouters 
Elvia & Eddy Roga y famia 
Harold & †Lourdes Wouters y famia 


Cuñanan: 
Sonja y Neo Geerman y famia 
Chely Donner y famia 
Brenda Donner 


Sobrino y sobrinanan: 
Lisette Alias Arends y famia 
Nathalia Croes Wouters y famia 
Nashette Croes Wouters y famia 
Mary-flor Nicolaas y famia 
Mary-lee Koeiman Nicolaas y famia 
Melany Henriquez y famia 
Mandy Henriquez y famia 
Giselle Lourens Wernet y famia 
Brian Wernet 
Gilbert Perez 
Kristel Perez y famia 
Edseline Geerman Roga y famia 
Edsel Roga y famia 
Guido Wouters y famia 


Primo y primanan, ihanan, y demas famia y 
conocirnan: 
Wouters, Ras, Donner, Maduro, Kelly, Frolijk, Alias, 
Croes, Koeiman, Geerman, Lourens, Wever, 
Roga, Arends, Henriquez, Nicolaas, Perez, 
Wernet y Briesum 


Despensanos si den nos tristesa nos por a lubida 
un of otro persona 
Na e famia grandi di Musical Time, ex integrante 
di Puzzle Plates, The Key, La Rencarnacion. 


Su ex coleganan di Directie Sociale Zaken. 


Kier a invita pa asisiti na e acto di condolencia 
cual lo ta diaranzon 04 januari 2023 for di 7or 
pa 9or di anochi na Pray Funeral Home San 
Nicolaas. 


Acto di despedida lo ta diahuebs 05 januari 
2023 di 2or pa 4or di atardi na Pray Funeral 
Home San Nicolaas. 


Cremacion lo tuma lugar den seno familiar. 


Nos ta lamenta cu despues di despedida nos lo 
no ricibi bishita di condolencia na cas. 

Pasobra Ami ta Señor, bo Dios. Mi ta kohe 
bo man tene I bisabo: “No tene miedo. Mi ta 
yudabo”. - Isaias 41:13 


Cu dolor na nos curason y conforme 
cu boluntad di dios nos ta anuncia fayecimento 
di nos mama stima: 


Helena Doloria 
Quijada Kelly 
*21-09-1929 - †02-01-2023 


Mihor conoci como: 
Joyo 


Esposo: 
†Joseph Thomas Quijada. 


Yuinan: 
Maritza y Vale Donato Quijada y fam. 
†Julio y Marila Quijada Vos y fam. 
Johnny y Lisette Quijada y fam. 
†Joseph Juni Quijada 


Nieta, nieto, bisanieto y bisanietanan. 
Swa y cuñanan. 
Subrino y subrinanan. 


Rumannan: 
†Maximo Croes y fam. 
†Maria Candelaria Maduro Croes y fam. 
†Jan Pieter Croes y fam. 
†Porfirio Croes y fam. 
†Theodoor Croes y fam. 
†Jacobus Croes y fam. 
†Federico Croes y fam. 
Francisco Croes y fam. 
†Mario Croes y fam. 
Jose Montanier y fam. 


Demas famia: Quijada, Kelly, Donato, Vos, 
Danies, Montanier, Croes, Tromp, Maduro y 
Wiersma. 
Bisiña y conocirnan. 


Nos disculpa si den nos tristesa nos por a lubida 
un of mas famia. 


Ta invita pa asisti na acto di condolencia y 
entiero cu ta tuma lugar na Royal Funeral Home 
diabierna 06 Januari 2023 di 09:00 pa 11:00 di 
mainta. Despues ta sali pa Santana Catholico 
Caya Ernesto Petronia. 


Un danki special na dokter y personeel di HOH 
piso B3. 


Despues di entiero no ta ricibi bishita di 
condolencia na cas. 


Pasobra Ami ta Señor, bo Dios, Mi ta kohe bo 
man tene i bisabo: ‘No tene miedu, Mi ta yuda 
bo’. - Isaias 41:13 


Cu profundo tristeza y conforme cu 
boluntad di Dios nos ta anuncia fayecimento 
di esposo, tata, abuelo, ruman: 


Julio Nestor Quijada 
*06-09-1960 – †29-12-2022 


Na nomber di su: 


Esposa: 
Marila Quijada-Vos 


Yiunan: 
Julio J. Quijada y Katiuska Arias 
Maygua Richardson-Quijada y Raynold 
Richardson 
Mikayla Quijada y Edward Schoop 


Nietonan: 
Jake Quijada, Jaqueline Quijada, Rayxion 
Richardson, Milainy Richardson 


Mayornan: 
† Joseph Quijada 
Helena Quijada - Kelly 


Rumannan: 
Maritsa Donato–Quijada y Vale Donato 
Johnny Quijada y Lisette Danies 


Sobrino(a)nan: 
Omar Donato, Oscar Donato y Qianna Quijada 


Suegro y Suegra: 
Michael Vos y Inmaculada Vos-Chai 


Demas: 
Tantanan y omonan, primo y primanan, 
coleganan di DIMP, ex-coleganan di KPA, su 
compañeronan di bowling y amigonan salsero. 


Demas famianan: 
Quijada, Vos, Richardson, Arias, Schoop, Chai, 
Donato, Danies, Kelly, Rios, De Castro, Saint-Felix. 


Si den nos tristeza nos a lubida algun familiar, nos 
ta pidi disculpa pa esaki. 


Ta invita pa asisti na e acto di despedida cu ta 
tuma lugar na Royal Funeral Home, diabierna 6 
Januari 2022 di 9:00 pa 11:00 di mainta. Despues 
ta sali pa Santana Catholico, Caya Ernesto 
Petronia. 


Nos disculpa, pero no ta ricibi bishita di 
condolencia na cas. 


Gradicimento / Invitacion 


Di profundo di nos curason nos ta gradici 
tur hende cu di un of otro manera a 
mustra atencion, amor y cariño durante 
bida, fayecimento y despedida di nos 
querida mama, suegra, wela, bisawela, ruman, 
tanta y amiga stima: 


Maria Roza-Simileer 


Boso muestra di atencion ta di hopi aprecio y 
un gran sosten pa nos. Un danki na un y tur cu a 
manda carchi, krans, whatsapp, email y a hasi 
yamada nan telefonico. 
Tambe na Aurora Funeral Home pa cu su bon 
servicio y atencion. 
Alabes nos kier invita pa 2 Santo Sacrificio di 
misa cual lo tuma lugar na Misa Sta Anna na 
Noord 
Diaranson 4 di januari 2023 pa 6:30 di atardi 
Diabierna 6 di januari 2023 pa 6:30 di atardi. 
Despues di ultimo misa lo tin un Rosario na cas: 
Montaña # 21 


Bo(so) presencia lo ta altamente aprecia. 


Gradicimento / Invitacion 


Pa medio di esaki, su esposo Erick Helder, 
yiunan y demas famia kier a gradici tur famia, 
amigo y conocirnan cu di un of otro manera a 
contribui y a duna sosten durante enfermedad, 
fayecimento y despedida di nos defunto stima: 


Rosemary A. 
Helder-Koolman 


Un danki special ta bai na tur famia cu a bin 
yuda durante e proceso, na su dokter Dr. 
Anthony, Theta welness center Aruba, pa esnan 
cu a compañe den su delaster momentonan, 
Aurora Funeral home pa nan servicio, coro 
Susjaira y famia, coro Vlam di amor, legion di 
Maria, Pastor Jairo y Pastor Jose. 
Na Jacintho Werleman, Gina Helder-Geerman, 
Nataly Simmons, Aurita Kock y Emlyn thiel pa e 
bunita palabranan. 


Boso atencion tawata un gran sosten pa nos 


Nos kier invita boso pa 3 Santo Sacrificio di misa, 
Diaranson 4 di januari, Diahuebs 5 di januari y 
Diasabra 7 di januari pa 7’or di anochi na Misa 
Inmaculada Concepcion. Despues di ultimo 
misa lo bai tin un santo rosario na su cas. 
Boso presencia ta altamente aprecia. 

“Bou di alanan di Dios mi ta sigur” 
Abo ku ta biba bou di amparo di Altisimo, 
ta hospedá den sombra di 
Dios Omnipotente, bisa Señor: 
“Mi refugio, mi forti, mi Dios, 
den kende mi ta 
pone mi konfiansa” 
Salmo 91:1-2 


Cu dolor na nos curason, nos ta participa 
fayecimento di nos ser stima: 
Jacinto A. Bennett 
Mihoe conoci como “Chinto) 
*01-10-1953 - †28-12-2022 
Casa: 
Oxiris Cuevas de Bennett 


Yiunan: 
Alejandro Bennett y famia na Sint Maarten 
Natasha Bennett y famie na Hulanda 
Julio Bennett y Hiske Bennett 


Yiunan di Criansa: 
Mariela Forchue 
Felix Cuevas 


Nietonan: 
Walter Julio Bennett 
Isabel Colina 
Randolf Gibbs 
Andrei Gibbs 
Miguel Cuevas 
Luisa Cuevas 
Naysla Cuevas 


Ruman: 
†George “Henry” Richardson y †Griselda 
Wilson y famia 
†Carlton Bennett y †Calista Servud y famia 
†George “Boyzie” Bennett 
†Maxeen Ras Bennett y †Cecilio Ras y famia 
†Norma Bennett y famia 
†Johan Francisco Bennett y famia 
Elmosa “Mosa” Bennett y famia na Hulanda 
Margo Bennett y famia na Hulanda 
Estra Hook y famia na Curacao 


Sua y Cuñanan: 
famia na Domican Republic y Italia 
Subrino (a)nan, Primo (a)nan, y demas famia 


Ta invita pa asisti na e condolencia cu 
ta tuma lugar na Royal Funeral Home 
diaranson 4 di januari 2023 di 7’or pa 9’or di 
anochi. 


Ta invita pa acto di entierro cu lo tuma lugar 
diahuebs 5 di januari 2023 na Royal Funeral 
Home di 2’or pa 4’or di atardi. Despues ta 
sali pa Santana Central Sabana Basora. 


Nos kier a pidi disculpa si nos por a lubida un 
of otro famia den nos tristeza. 


Nos ta lamenta pero despues di entiero nos 
no ta recibi condolencia na cas. 


“Señor ta mi wardador, m’n tin falta di 
nada. Den cunucu di yerbe berde e ta 
ponemi sosega. E ta hibami na awa trankil, 
Pa mi bolbe haña forsa”. 
Salmo: 23 


Cu hopi dolor na nos curason nos ta 
anuncia cu a bai sosega den brasa di 
Señor nos omo stima: 


Sr.Raimundo 
Ridderstap 
Mihor conoci como:”Rai” 
*14-03-1939 †27-12-2022 


Na nomber di su: 
Subrino stima: 
Lino Lopez 


Esnan cu a yude: 
Andrea Kelly, Justina Ras, Elita de Mey- 
Lopez, Livia Solognier-Lopez, 
Juan Wernet y Lino Lopez. 


Demas sobrino(a)nan, primo(a)nan, 
bisiñanan y conocirnan: 
Ridderstap, Lopez, Ras, Wernet, de Mey, 
Solognier, Manna, Franken, Henriquez, 
Flanegin, Croes, Koolman, Maduro, Wouter, 
Webb, Geerman, Penja. 


Si den nos tristesa nos a lubida algun 
familiar, nos ta pidi disculpa pa esaki. 


Ta invita pa acto entiero cual lo tuma lugar 
Diaranson 4 di Januari 2023 na Aurora 
Funeral Home di 2’or pa 4’or di atardi. 
Despues lo sali pa Santana Santa Maria na 
Sta. Cruz 


Laga tur loke ta spera mi ta bunita 
Laga tur locual cu mi encontra 
na caminda ta bunita 
Laga tur locual cu mi laga 
atras keda bunita y 
Laga esakinan termina 
den tur buniteza. 
Autor: Cado Wever. 


Cu dolor na nos curason, nos ta anuncia 
fayecimento di nos ser stima: 


Sra. Joanna Maria 
Farro-Boekhoudt 
*08-08-1939 †30-12-2022 


Acto di entiero lo wordo anuncia despues. 


“Señor ta mi wardador, m’n tin falta di nada 
Den cunucu di yerbe berde e ta ponemi sosega. 
E ta hibami na awa trankil, 
Pa mi bolbe haña forsa”. 
Salmo: 23 


A bai sosega den brasa di Señor: 


Francisco Croes 
Mihor conoci como:”Pancho” 
*10-10-1941 †01-01-2023 


Acto di despedida lo wordo anuncia despues. 


“Señor ta mi wardador, mi’n tin falta di nada 
Den cunucu di yerba berde e ta ponemi sosega. 
E ta hibami na awa trankil, 
Pa mi bolbe haña forsa”. 
Salmo: 23 


Nos ta anuncia fayecimento di: 



Iris Lucina 
Rafael-de Cuba 
*10-10-1951 - †02-01-2023 


Acto di entiero lo wordo anuncia despues. 


Con profunda dolor y tristeza, anunciamos la 
partida de nuestro amado 


Jean Carlos 
Ruiz Ventura 
*05-12-1977 - †02-01-2023 


Acto de despedida sera anunciado despues. 


